24. juulil toimuval teisel üle-eestilisel avatud talude päeval avab oma uksed üle 230 talu ja põllumajandustootmise. Lääne-Virumaal avab uksed 23 ettevõtet, teiste seas looma- ja taimekasvatusega tegelev OÜ Voore Farm.
OÜ Voore Farm alustas Lääne-Virumaal Viru-Jaagupis tegevust 1993. aastal. Tänaseks on see kasvanud ettevõtete perekonnaks, mis tegeleb nii looma- ja taimekasvatusega kui ka põllumajandusteenuste pakkumisega. „Alustasime paarikümne hektari põllupinnaga, tänaseks on meie kasutuses ligi 4000 hektarit põllupinda,“ ütleb OÜ Voore Farm arengujuht Henrik Klammer avatud talude päeva videoloos.
Klammer räägib, et ettevõte on alati panustanud innovatsioonile, et muuta tootmine võimalikult tõhusaks. „1990. aastate lõpus olid meil juba esimesed n-ö Lääne traktorid. Ka praegu on meil hoovi peal väga innovatiivsed masinad, millest paljud on ainulaadsed nii Eestis kui ka Euroopas,“ lisab Klammer. „Masinaid on üldse kokku ligi 100 ühikut, mootoriga masinaid suurusjärgus 40 tükki.“
Vaata videolugu siit.